Document ID: 32013D0654

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Νοεμβρίου 2013
για την τροποποίηση της απόφασης 2008/294/ΕΚ, ώστε να συμπεριλάβει επιπλέον τεχνολογίες πρόσβασης και ζώνες συχνοτήτων για την παροχή υπηρεσιών κινητών επικοινωνιών επί αεροσκαφών (υπηρεσίες MCA)
[κοινοποιηθείσα υπό τον αριθμό C(2013) 7491]
(Κείμενο που παρουσιάζει ενδιαφέρον για τον ΕΟΧ)
(2013/654/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την απόφαση 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση για το ραδιοφάσμα) (1), και ιδίως το άρθρο 4 παράγραφος 3,
Εκτιμώντας τα ακόλουθα:
(1)
Η απόφαση 2008/294/ΕΚ της Επιτροπής (2) καθορίζει στο παράρτημά της τους τεχνικούς και λειτουργικούς όρους που είναι αναγκαίοι ώστε να επιτραπεί η χρήση του παγκόσμιου συστήματος κινητών επικοινωνιών (GSM) επί αεροσκάφους.
(2)
Η ανάπτυξη ενισχυμένων μέσων επικοινωνίας, με την υποστήριξη της τεχνολογικής προόδου, αναμένεται να βελτιώσει την ικανότητα όλων των πολιτών για σύνδεση παντού και ανά πάσα στιγμή. Αναμένεται επίσης ότι θα συμβάλει στην επίτευξη των στόχων του ψηφιακού θεματολογίου για την Ευρώπη (3) και της στρατηγικής «Ευρώπη 2020».
(3)
Προκειμένου να προετοιμαστεί η χρήση των τελευταίων διαθέσιμων τεχνολογιών και των συχνοτήτων για την παροχή υπηρεσιών MCA, η Επιτροπή απηύθυνε στις 5 Οκτωβρίου 2011 εντολή προς την Ευρωπαϊκή Διάσκεψη των Διοικήσεων Ταχυδρομείων και Τηλεπικοινωνιών (εφεξής «CEPT»), σύμφωνα με το άρθρο 4 παράγραφος 2 της απόφασης αριθ. 676/2002/ΕΚ, προκειμένου να αξιολογήσει την τεχνική συμβατότητα μεταξύ της λειτουργίας αεροφερόμενων συστημάτων UMTS και άλλων εφικτών εναέριων τεχνολογιών, όπως οι LTE και WiMAX, σε ζώνες συχνοτήτων όπως οι ζώνες των 2 GHz και των 2,6 GHz, αφενός, και δυνητικά θιγόμενων ραδιοϋπηρεσιών αφετέρου.
(4)
Κατ’ εφαρμογή της εν λόγω εντολής, η CEPT υπέβαλε την έκθεσή της στις 8 Μαρτίου 2013. Η έκθεση 48 της CEPT καταλήγει στο συμπέρασμα ότι, με την επιφύλαξη των σχετικών τεχνικών προϋποθέσεων, θα ήταν δυνατή η εισαγωγή τεχνολογιών UMTS και LTE στις ζώνες των 2 100 MHz και των 1 800 MHz, αντίστοιχα. Ως εκ τούτου, το παράρτημα της απόφασης 2008/294/ΕΚ πρέπει να τροποποιηθεί με βάση τα αποτελέσματα της έκθεσης 48 της CEPT, ώστε να συμπεριλάβει τις εν λόγω τεχνολογίες και να επιτρέπεται η χρήση τους μέσα στο αεροσκάφος.
(5)
Η παρούσα απόφαση πρέπει να εφαρμοσθεί το συντομότερο δυνατόν λαμβανομένης υπόψη της αυξανόμενης χρήσης των τεχνολογιών LTE και UMTS στην Ένωση.
(6)
Στις υφιστάμενες δυνητικά θιγόμενες ραδιοϋπηρεσίες πρέπει να παρέχεται κατάλληλη προστασία με περιορισμό της ισχύος μετάδοσης των υπηρεσιών MCA. Ωστόσο, δεδομένου ότι η χρήση της αναβαθμισμένης μονάδας ελέγχου δικτύου (NCU) για τη ζώνη των 2,6 GHz θα καθυστερήσει έως ότου συμφωνηθούν οι τεχνικοί περιορισμοί από τις αρμόδιες αεροναυτικές αρχές πιστοποίησης ώστε να καταστεί δυνατή η έναρξη της παραγωγής των NCU και έως ότου έχει ολοκληρωθεί η διαδικασία πιστοποίησης αξιοπλοΐας για κάθε τύπο αεροσκάφους, η εφαρμογή των παραμέτρων για την NCU στη ζώνη των 2,6 GHz θα μπορούσε να αναβληθεί έως την 1η Ιανουαρίου 2017.
(7)
Οι τεχνικές προδιαγραφές για τις MCA πρέπει να συνεχίσουν να αντιστοιχούν στην τεχνολογική πρόοδο.
(8)
Η απόφαση 2008/294/ΕΚ πρέπει, συνεπώς, να τροποποιηθεί αναλόγως.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ραδιοφάσματος,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2008/294/ΕΚ αντικαθίσταται με το κείμενο του παραρτήματος της παρούσας απόφασης.
Άρθρο 2
Οι τιμές για τη ζώνη των 2 570-2 690 MHz του πίνακα 3 του παραρτήματος της παρούσας απόφασης ισχύουν από την 1η Ιανουαρίου 2017.
Άρθρο 3
Το ταχύτερο δυνατό και το αργότερο έξι μήνες από την έναρξη ισχύος της παρούσας απόφασης, τα κράτη μέλη οφείλουν να διαθέσουν τις ζώνες συχνοτήτων του πίνακα 1 του παραρτήματος για υπηρεσίες MCA, χωρίς παρεμβολές και χωρίς προστασία, υπό την προϋπόθεση ότι οι εν λόγω υπηρεσίες ανταποκρίνονται στους όρους που αναφέρονται στο παράρτημα.
Άρθρο 4
Τα κράτη μέλη καθορίζουν το ελάχιστο ύψος από το έδαφος για μεταδόσεις από σύστημα MCA σε λειτουργία, σύμφωνα με το τμήμα 3 του παραρτήματος.
Τα κράτη μέλη μπορούν να επιβάλουν μεγαλύτερο ελάχιστο ύψος για τη λειτουργία MCA, εφόσον αυτό δικαιολογείται από τις εθνικές τοπογραφικές συνθήκες και τις συνθήκες εγκατάστασης του δικτύου εδάφους. Η πληροφορία αυτή, συνοδευόμενη από κατάλληλη αιτιολόγηση, κοινοποιείται στην Επιτροπή εντός τεσσάρων μηνών από την έγκριση της παρούσας απόφασης και δημοσιεύεται στην Επίσημη Εφημερίδα της Ευρωπαϊκής Ένωσης.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 12 Νοεμβρίου 2013.

Labels: 12
7
8